Nabawan, Sabah

Nabawan merupakan sebuah daerah di Bahagian Pedalaman, selatan negeri Sabah, Malaysia. Daerah ini merupakan daerah keempat terbesar di Sabah. Pusat pentadbirannya terletak di Pekan Nabawan. Antara pekan lain yang terdapat di daerah ini termasuklah Pensiangan, Sepulot dan Pagalungan. Majoriti penduduk di Daerah Nabawan merupakan penduduk beretnik Murut.

 Sejarah 
Pada tahun 1920, sebuah daerah kecil telah dibentuk di Nabawan yang berpusat di Pensiangan, dan digelar sebagai Daerah Kecil Pensiangan. Pada tahun 1964, Daerah Kecil Pensiangan telah dinaik taraf kepada sebuah daerah penuh. Pada tahun 1974, pusat pentadbiran daerah Pensiangan telah dipindahkan ke Nabawan, lalu menukarkan nama daerah ini kepada Nabawan.

 Geografi 
Daerah Nabawan terletak di selatan negeri Sabah, selatan Bahagian Pedalaman. Daerah Nabawan bersempadan dengan Daerah Kalabakan dan Daerah Tongod di timur manakala Daerah Keningau dan Daerah Tenom  di barat, serta Kabupaten Nunukan, Kalimantan Utara, Indonesia di selatan.

Bentuk muka bumi Daerah Nabawan majoritinya berbukit bukau dengan hanya sedikit kawasan daratan rendah. Tititk tertinggi di Daerah Nabawan ialah Gunung Antulai dengan ketinggian 1713 meter, Sungai terpanjang di daerah ini ialah Sungai Sembakung.

 Pentadbiran 
Daerah Nabawan ditadbir oleh Majlis Daerah Nabawan yang berpusat di Pekan Nabawan. Majlis Daerah Nabawan juga mentadbir Daerah Kecil Pagalungan yang terletak dalam Daerah Nabawan. Daerah Nabawan dibahagikan kepada tujuh mukim;

 Mukim Nabawan
 Mukim Pagalungan
 Mukim Pamuntarian
 Mukim Pensiangan
 Mukim Sepulot
 Mukim Tatalaan

 Demografi 
Berdasarkan bancian Malaysia 2020, jumlah penduduk di daerah Nabawan ialah seramai 28,349 orang dengan kepadatan penduduk lima orang perkilometer persegi yang dikategorikan sebagai taburan penduduk jarang. Majoriti penduduk di daerah Nabawan merupakan Bumiputera iaitu kaum Murut, Lundayeh dan kaum-kaum minoriti yang lain.
+Bilangan penduduk mengikut bangsa pada tahun 2020.StatusBangsaJumlahWarganegaraMelayu146Bumiputera lain26,910Cina70India3Lain-lain46Bukan warganegara -1,174Jumlah28,349

 Agama 
Di daerah Nabawan, agama Kristian merupakan agama paling ramai penganut dengan peratusan lebih 73 peratus diikuti agama Islam sebanyak 26 peratus. Agama Buddha, Hindu dan lain-lain serta tidak beragama mencatatkan kurang satu peratus.

 Kemudahan 
Daerah Nabawan dilengkapi dengan pelbagai kemudahan awam di sekitar daerah. Terdapat 29 buah sekolah rendah, tiga buah sekolah menengah, empat buah klinik kesihatan, dua klinik desa dan sembilan klinik komuniti di sekitar daerah.

 Rujukan 

Kategori:Daerah di Sabah